32002D0308
L 106/28
JURNALUL OFÍCIAL AL UNIUNII EUROPENE
DECIZIA COMISIEI
din 22 aprilie 2002
de stabilire a listelor cu zonele și fermele piscicole autorizate în ceea ce privește septicemia hemoragică virală (SHV) sau necroza hematopoietică infecțioasă (NHI) sau ambele boli
[notificată cu numărul C(2002) 1500]
(Text cu relevanță pentru SEE)
(2002/308/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), astfel cum a fost modificată ultima dată prin Directiva 98/45/CE (2), în special articolul 6,
întrucât:
(1)
Pentru obținerea statutului de zonă autorizată, în ceea ce privește septicemia hemoragică virală (SHV) sau necroza hematopoietică infecțioasă (NHI) sau pentru ambele boli, pentru o zonă sau pentru o fermă situată într-o zonă neautorizată, statele membre prezintă documentele justificative necesare și dispozițiile naționale care garantează respectarea condițiilor stabilite de Directiva 91/67/CE.
(2)
Decizia 95/470/CE a Comisiei (3) stabilește lista cu fermele piscicole din Belgia autorizate în ceea ce privește SHV și NHI.
(3)
Decizia 93/74/CEE a Comisiei (4), astfel cum a fost modificată ultima dată prin Decizia 2001/139/CE (5), a atribuit Danemarcei statutul de zonă autorizată în ceea ce privește necroza hematopoietică infecțioasă (NHI) pentru întreg teritoriul său și în ceea ce privește SHV pentru anumite zone. De asemenea, Decizia 96/233/CE a Comisiei (6), astfel cum a fost modificată ultima dată prin Decizia 2001/185/CE (7), a stabilit lista cu fermele piscicole din Danemarca autorizate în ceea ce privește SHV.
(4)
Listele cu zonele și fermele piscicole din Germania autorizate în ceea ce privește SHV și NHI au fost stabilite de Decizia 1999/496/CE a Comisiei (8) și, respectiv, Decizia 95/124/CE a Comisiei (9), aceasta din urmă fiind modificată ultima dată prin Decizia 2001/541/CE (10).
(5)
Lista cu fermele piscicole și cu anumite zone din Spania autorizate în ceea ce privește SHV și NHI a fost stabilită de Decizia 98/361/CE a Comisiei (11), astfel cum a fost modificată ultima dată prin Decizia 2001/294/CE (12). Decizia 94/862/CE a Comisiei (13) a aprobat programul referitor la SHV și NHI aplicat de Spania în regiunea Asturia înainte ca această zonă să obțină statutul de zonă autorizată.
(6)
Decizia 95/125/CE a Comisiei (14), astfel cum a fost modificată ultima dată prin Decizia 2001/553/CE (15), a acordat Franței statutul de zonă autorizată în ceea ce privește SHV și NHI. Decizia 95/473/CE a Comisiei (16), astfel cum a fost modificată ultima dată prin Decizia 2001/159/CE (17), stabilește lista cu fermele piscicole din Franța autorizate în ceea ce privește SHV.
(7)
Decizia 93/73/CE a Comisiei (18), astfel cum a fost modificată ultima dată prin Decizia 97/804/CE (19), a conferit Irlandei statutul de zonă autorizată în ceea ce privește SHV și NHI.
(8)
Decizia 98/395/CE a Comisiei (20) stabilește lista cu zonele din Italia autorizate în ceea ce privește SHV și NHI. Decizia 98/357/CE a Comisiei (21), astfel cum a fost modificată ultima dată prin Decizia 2001/552/CE (22), stabilește lista cu fermele piscicole din Italia autorizate în ceea ce privește SHV și NHI.
(9)
Decizia 2000/171/CE a Comisiei (23) stabilește lista cu fermele piscicole din Austria autorizate în ceea ce privește SHV și NHI.
(10)
Decizia autorității de supraveghere a AELS nr. 70/94/COL (24) acordă Suediei statutul de zonă continentală autorizată și de zonă litorală autorizată în ceea ce privește SHV și NHI.
(11)
Începând cu aderarea la Comunitatea Europeană, Suedia a furnizat informații referitoare la situația privind SHV și NHI. Prin urmare, trebuie să i se acorde statutul de zonă continentală autorizată și de zonă litorală autorizată în ceea ce privește SHV și NHI pentru întreg teritoriul său, cu excepția unei zone din litoral în ceea ce privește SHV.
(12)
Regulamentul (CEE) nr. 706/73 al Consiliului din 12 martie 1973 privind regimurile comunitare aplicabile insulelor anglo-normande și insulei Man pentru comerțul cu produse agricole (25), astfel cum a fost modificată ultima dată prin Regulamentul (CEE) nr. 1174/86 (26), prevede ca legislația veterinară să se aplice în aceleași condiții ca în Regatul Unit pentru produsele importate în insule sau exportate din insule în Comunitate.
(13)
Statutul Regatului Unit, al Insulelor Anglo-Normande și al Insulei Man, în ceea ce privește SHV și NHI, a fost stabilit de deciziile 2001/188/CE (27), 93/39/CEE (28) și, respectiv, 93/40/CEE (29) ale Comisiei.
(14)
Franța a anunțat apariția unui focar de SHV în zona autorizată care corespunde „părții de amonte a bazinului Vienne până la barajul Nouâtre, în întreg departamentul Indre”, situată în zona Loire-Bretagne. Prin urmare, bazinul hidrografic în ansamblul său nu mai îndeplinește cerințele articolului 5 din Directiva 91/67/CE în ceea ce privește SHV. În schimb, în conformitate cu datele geografice și epidemiologice transmise de Franța, anumite bazine hidrografice din zona respectivă îndeplinesc în continuare cerințele necesare. Prin urmare, aprobarea lor nu trebuie retrasă.
(15)
Italia a prezentat Comisiei documentele justificative privind obținerea statutului de zonă autorizată pentru două zone - Lombardia și, respectiv, Umbria - în ceea ce privește NHI și SHV, precum și dispozițiile naționale care garantează respectarea condițiilor privind menținerea statutului de zonă autorizată.
(16)
Documentele furnizate de Italia arată că zonele în cauză satisfac cerințele articolului 5 din Directiva 91/76/CEE. În consecință, acestea pot solicita statutul de zonă autorizată și, prin urmare, ar trebui introduse în lista cu zonele deja autorizate.
(17)
Germania a prezentat Comisiei documentele justificative privind obținerea statutului de fermă autorizată situată într-o zonă neautorizată în ceea ce privește NHI și SHV, precum și dispozițiile naționale care garantează respectarea condițiilor privind menținerea statutului de fermă autorizată, pentru o fermă situată în zona Baden-Württemberg.
(18)
Franța a prezentat Comisiei documentele justificative privind obținerea statutului de fermă autorizată situată într-o zonă neautorizată în ceea ce privește NHI și SHV, precum și dispozițiile naționale care garantează respectarea condițiilor privind menținerea statutului de fermă autorizată, pentru trei ferme piscicole. Una dintre aceste ferme se află în regiunea Aquitaine, una în Haute-Normandie, iar cea de-a treia în regiunea Drôme. Prin Decizia 2000/174/CE (30) a Comisiei s-a aprobat un program pentru ferma situată în regiunea Drôme.
(19)
Italia a transmis Comisiei documentele justificative privind obținerea statutului de fermă autorizată situată într-o zonă neautorizată în ceea ce privește NHI și SHV pentru trei ferme piscicole - una în Friuli-Venezia Giulia, una în Veneția, iar cea de-a treia în Umbria -, precum și dispozițiile naționale care garantează respectarea condițiilor privind menținerea statutului.
(20)
Documentele furnizate de Germania, Franța și Italia arată că fermele în cauză îndeplinesc cerințele articolului 6 din Directiva 91/67/CEE. În consecință, aceste ferme pot solicita statutul de fermă autorizată situată într-o zonă neautorizată și trebuie adăugate la lista cu fermele deja autorizate.
(21)
Din motive de claritate și de simplificare, trebuie, pe de o parte, să se stabilească lista completă cu zonele autorizate și lista completă cu fermele piscicole autorizate situate în zone neautorizate în ceea ce privește SHV și/sau NHI și, pe de altă parte, să se abroge deciziile care aprobă programele aplicate anterior zonelor și fermelor autorizate ulterior.
(22)
În consecință, deciziile 93/39/CEE, 93/40/CEE, 93/73/CEE, 93/74/CEE, 94/862/CE, 95/124/CE, 95/125/CE, 95/470/CE, 95/473/CE, 96/233/CE, 98/357/CE, 98/361/CE, 98/395/CE, 1999/496/CE, 2000/171/CE, 2000/174/CE și 2000/188/CE ar trebui abrogate și înlocuite de prezenta decizie.
(23)
Articolul 172 alineatul (7) din actul de aderare a Austriei, Finlandei și Suediei prevede, fără a aduce atingere alineatelor (4) și (5) din articolul menționat anterior, ca deciziile luate de Autoritatea de supraveghere AELS să rămână valabile după aderare, cu excepția cazurilor în care Comisia ia o decizie contrară motivată corespunzător, în conformitate cu principiile de bază ale dreptului comunitar.
(24)
Dispozițiile prezentei decizii sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Lista cu zonele autorizate în ceea ce privește SHV sau NHI sau ambele boli este prevăzută de anexa I.
(2) Lista cu fermele piscicole autorizate în ceea ce privește SHV sau NHI sau ambele boli și situate în zone neautorizate este prevăzută de anexa II.
Articolul 2
Deciziile 93/39/CEE, 93/40/CEE, 93/73/CEE, 93/74/CEE, 94/862/CE, 95/124/CE, 95/125/CE, 95/470/CE, 95/473/CE, 96/233/CE, 98/357/CE, 98/361/CE, 98/395/CE, 1999/496/CE, 2000/171/CE, 2000/174/CE și 2000/188/CE se abrogă.
Trimiterile la deciziile abrogate se înțeleg ca trimiteri la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 22 aprilie 2002.